OBH 10122/1997.
Az állampolgári jogok országgyűlési biztosának jelentése
Ügyintéző: dr. Zséger Barbara

Az eljárás megindulása

A panaszos sérelmezte, hogy az önkormányzat támogatott képzésben való részvételére hivatkozva megszüntette a jövedelempótló támogatás folyósítását, azonban a meghirdetett tanfolyam elmaradt.

Megállapított tényállás

A vizsgálat során megkerestem az érintett önkormányzatot és tájékoztatást kértem a panaszosnak nyújtott jövedelempótló támogatással és a támogatott képzéssel kapcsolatban. A panaszos 1995. szeptembere óta részesül munkanélküliek jövedelempótló támogatásában. Az ellátás folyósításának szüneteltetésére első alkalommal 1996. áprilisában került sor azért, mert a jogosult munkaviszonyt létesített, az önkormányzat által felajánlott közhasznú munkát elfogadta. 1997. novemberében ismét a támogatás szüneteltetéséről szóló határozatot hozott az önkormányzat, mert a panaszos támogatott tanfolyamon kívánt részt venni. A határozat szerint a tanfolyam idejére a jogosult keresetpótló juttatásban részesült volna.

A Borsod-Abaúj-Zemplén Megyei Munkaügyi Központ tájékoztatása szerint a támogatott képzési formák első csoportjába azok a tanfolyamok tartoznak, melyek esetén a Munkaügyi Központ a tanfolyami díj 100%-át átvállalja. Ezek olyan szakképzettséget adnak, amelyek iránt a térségben tartós és folyamatos munkaerőpiaci kereslet van. A második csoportba az egyéni igények szerint kiválasztott tanfolyamok tartoznak. Ezek esetén a támogatás a tanfolyami díj 50-100%-a között változhat, de a konkrét mértékének megállapítása az illetékes munkaügyi kirendeltség mérlegelési jogkörébe tartozik. A panaszos esetén a kiválasztott tanfolyam díját 100%-ban átvállalta volna a munkaügyi kirendeltség. Azonban az említett tanfolyamra jelentkezők többségének a kirendeltség csak részleges, 80%-os támogatást adott, ezért ők nem kívántak résztvenni a képzésben. A képző intézmény 1997. november 25-én tájékoztatta a Munkaügyi Központot arról, hogy a tanfolyam megindításához szükséges létszám a visszalépők miatt nem áll rendelkezésre. A Munkaügyi Központ még ezen a napon törölte a tanfolyamot a képzési programból és a kirendeltségek a támogató határozatokat visszavonták. 

Az önkormányzat 1997. november 11-től ismét megállapította a panaszos részére a jövedelempótló támogatás folyósítását.

Alkalmazott jogszabályok

1993. évi III. törvény a szociális igazgatásról és szociális ellátásokról

"34. § (3) Szünetel a munkanélküli jövedelempótló támogatás folyósítása, ha a munkanélküli
a) határozott idejű rendszeres pénzellátásban részesül;
b) katonai szolgálatot teljesít, illetve az (1) bekezdés b) pontja szerinti büntetését tölti;
c) oktatási intézmény nappali tagozatán tanulmányokat folytat, illetve keresetpótló juttatásban részesül;
d) keresőtevékenységet folytat, ide nem értve azt a nem rendszeres munkavégzéssel járó kereső tevékenységet, amelynek havi ellenértéke nem éri el a 36. § (1) bekezdés a) pontja szerinti összeghatár 50%-át;
e) családjában az egy főre jutó havi jövedelem a 33. § (1) bekezdése szerinti értékhatárt - figyelemmel a 25. § (4) bekezdésében foglaltakra is - meghaladja;
f) a 34/A. § szerinti együttműködést nem vállalónak minősül.
(4) A jövedelempótló támogatás folyósítása a (3) bekezdésben foglalt időtartamra, de legfeljebb 24 hónapra szüneteltethető. Ha a szünetelés oka megszűnik és a támogatásra való jogosultság feltételei fennállnak, a támogatást - figyelemmel a 33. § (2) bekezdésében foglaltakra is - tovább kell folyósítani."

1991. évi IV. törvény a foglalkoztatás elősegítéséről és a munkanélküliek ellátásáról

"14. § (1) Támogatható a munkaügyi központ által felajánlott, vagy elfogadott képzése annak a személynek,
a) aki munkanélküli,
b) akinek munkaviszonya várhatóan egy éven belül megszűnik, és ezt a munkaadó a munkavállalóval és a telephely szerint illetékes munkaügyi központtal előzetesen írásban közölte, vagy
c) aki közhasznú munkavégzésben vesz részt, és a képzésben való részvételt vállalja, továbbá
d) aki munkaviszonyban áll és rendszeres foglalkoztatása képzés nélkül nem biztosítható.
(3) Képzési támogatásként
a) keresetkiegészítés vagy keresetpótló juttatás, valamint
b) a képzéssel kapcsolatos költségek megtérítése
adható."

Érintett alkotmányos jog

Alkotmány 70/E. § "(1) A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak.
(2) A Magyar Köztársaság az ellátáshoz való jogot a társadalombiztosítás útján és a szociális intézmények rendszerével valósítja meg."

A vizsgálat megállapításai

A foglalkoztatás elősegítéséről és a munkanélküliek ellátásáról szóló 1991. évi IV. törvény szerint a munkanélküliek képzésének támogatásaként keresetkiegészítés vagy keresetpótló juttatás, valamint a képzéssel kapcsolatos költségek megtérítése adható. A panaszos munkanélküliként támogatott képzésre jelentkezett és a tanfolyam megtartása esetén keresetpótló juttatásra és a képzéssel kapcsolatos költségek megtérítésére lett volna jogosult. A szociális igazgatásról és szociális ellátásokról szóló 1993. évi III. törvény szerint szünetel a munkanélküli jövedelempótló támogatás folyósítása, ha a munkanélküli keresetpótló juttatásban részesül. Az önkormányzat tehát a jogszabályi rendelkezéseknek megfelelően járt el, amikor a támogatott tanfolyam és a keresetpótló juttatás esetére szüneteltette a panaszos jövedelempótló támogatásának folyósítását. 

Az említett törvény szerint ha a szünetelés oka megszűnik és a támogatásra való jogosultság feltételei fennállnak, a támogatást tovább kell folyósítani. A tanfolyam elmaradásával megszűnt a szüneteltetésre okot adó körülmény, ezért az önkormányzat a jövedelempótló támogatás továbbfolyósításáról szóló határozatot hozott. 

Eljárási jogszabálysértés vezethet - a jogállamiság alkotmányos elvéből fakadó jogbiztonság követelménye, vagy a jogorvoslathoz való jog sérelme mellett - a szociális biztonsághoz való joggal kapcsolatban visszássághoz, ha az eljáró szervek jogalkalmazása nem felelt meg a jogszabályoknak és ezért a kérelmező ellátatlanul maradt. A vizsgálat során megküldött iratokból megállapítható, hogy az önkormányzat a jogszabályi rendelkezéseknek megfelelően járt el, a tanfolyam elmaradása után intézkedett a jövedelempótló támogatás továbbfolyósításól, ezért alkotmányos joggal kapcsolatos visszásságot nem állapítok meg és ajánlástételi jogommal nem élek.

Budapest, 1999. november 11.

Gönczöl Katalin